[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.8.2005

COM(2005) 395 τελικό

2005/0160 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με τροποποίηση του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σκοπός της παρούσας πρότασης είναι να επιφέρει ορισμένες τροποποιήσεις τεχνικού χαρακτήρα στον κανονισμό (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς. Παράλληλα, η Επιτροπή προτίθεται να υποβάλει το 2006 πρόταση μεταρρύθμισης του κλάδου, βασιζόμενη στα αποτελέσματα μιας εκτίμησης επιπτώσεων .

Προτείνεται να αντικατασταθεί η υποχρέωση απόσταξης των υποπροϊόντων της οινοποίησης από υποχρέωση απόσυρσης των εν λόγω υποπροϊόντων, με επίβλεψη, στην αμπελουργική ζώνη της Σλοβενίας και της Σλοβακίας.

Η πρόταση αποσκοπεί επίσης στην τροποποίηση του παραρτήματος του κανονισμού (ΕΚ) αριθ. 1493/1999 όσον αφορά την ταξινόμηση των αμπελουργικών εκτάσεων της Πολωνίας στην αμπελουργική ζώνη A.

Σχετικά με τις οινολογικές πρακτικές, προτείνεται να επιτραπεί η χρήση πολλών οινολογικών πρακτικών και επεξεργασιών, τις οποίες έχουν επιτρέψει, σε πειραματική κλίμακα, ορισμένα κράτη μέλη υπό τους όρους του κανονισμού (ΕΚ) αριθ. 1622/2000 της Επιτροπής. Τα αποτελέσματα που επιτεύχθηκαν οδηγούν στο συμπέρασμα ότι οι εν λόγω πρακτικές και επεξεργασίες μπορούν να εξασφαλίσουν καλύτερο έλεγχο της οινοποίησης και της διατήρησης των προϊόντων της, χωρίς να ενέχουν κινδύνους για την υγεία των καταναλωτών. Οι σχετικές πειραματικές χρήσεις στα κράτη μέλη έχουν ήδη αναγνωριστεί και γίνει δεκτές από τον Διεθνή Οργανισμό Αμπέλου και Οίνου (OIV).

Τέλος, προτείνεται να παραταθεί η ισχύς της παρέκκλισης που αφορά την παραγωγή ορισμένων αφρωδών οίνων ποιότητας, παραγόμενων σε καθορισμένες περιοχές και να επεκταθεί η επιτρεπόμενη χρήση ορισμένων γλωσσών και συγκεκριμένων ενδείξεων στην επισήμανση των οίνων.

2005/0160 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

σχετικά με τροποποίηση του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Ευρωπαϊκής Οικονομικής και Κοινωνικής Επιτροπής,

Εκτιμώντας τα ακόλουθα:

(1) Το άρθρο 27 του κανονισμού (ΕΚ) αριθ. 1493/1999 του Συμβουλίου[1] απαγορεύει την υπερπίεση των σταφυλιών και την πίεση της οινολάσπης, ώστε να αποτραπεί η παραγωγή οίνων κακής ποιότητας και, για το σκοπό αυτό, προβλέπει την υποχρεωτική απόσταξη των στεμφύλων και της οινολάσπης. Δεδομένου ότι οι δομές της παραγωγής και της αγοράς στην αμπελουργική ζώνη της Σλοβενίας και της Σλοβακίας είναι ικανές να εξασφαλίσουν την επίτευξη των στόχων της ανωτέρω διάταξης, ενδείκνυται να αντικατασταθεί, στην περίπτωση των παραγωγών των συγκεκριμένων περιοχών, η υποχρέωση απόσταξης των υποπροϊόντων της οινοποίησης από την υποχρέωση απόσυρσης των εν λόγω υποπροϊόντων με επίβλεψη.

(2) Το άρθρο 1 παράγραφος 3 του κανονισμού (ΕΚ) αριθ. 1493/1999 προβλέπει ότι θα αποφασιστεί κατά την προσχώρηση αν η Πολωνία πρέπει να ταξινομηθεί στην αμπελουργική ζώνη Α στο παράρτημα ΙΙΙ του ίδιου κανονισμού, το οποίο οριοθετεί σε αμπελουργικές ζώνες τις εκτάσεις αμπελώνων των κρατών μελών. Οι πολωνικές αρχές γνωστοποίησαν στην Επιτροπή τα στοιχεία που αφορούν τις εκτάσεις αμπελοκαλλιέργειας της Πολωνίας και τη γεωγραφική τους θέση. Με βάση τα στοιχεία αυτά, είναι δυνατόν να θεωρηθεί ότι οι εν λόγω εκτάσεις αμπελοκαλλιέργειας μπορούν να καταταχθούν στην αμπελουργική ζώνη A.

(3) Το παράρτημα IV του κανονισμού (ΕΚ) αριθ. 1493/1999 περιέχει τον κατάλογο των οινολογικών πρακτικών και επεξεργασιών που επιτρέπεται να χρησιμοποιούνται για την παρασκευή των οίνων. Πολλές οινολογικές πρακτικές και επεξεργασίες που δεν προβλέπονται από το παράρτημα αυτό, έχουν επιτραπεί από ορισμένα κράτη μέλη, σε πειραματική κλίμακα, υπό τους όρους του κανονισμού (ΕΚ) αριθ. 1622/2000 της Επιτροπής της 24ης Ιουλίου 2000 για τον καθορισμό ορισμένων λεπτομερειών εφαρμογής του κανονισμού (EK) αριθ. 1493/1999, για την κοινή οργάνωση της αμπελοοινικής αγοράς και για την καθιέρωση κοινοτικού κώδικα των οινολογικών πρακτικών και επεξεργασιών[2]. Τα αποτελέσματα που επιτεύχθηκαν οδηγούν στο συμπέρασμα ότι οι εν λόγω πρακτικές και επεξεργασίες μπορούν να εξασφαλίσουν καλύτερο έλεγχο της οινοποίησης και της διατήρησης των προϊόντων της, χωρίς να ενέχουν κινδύνους για την υγεία των καταναλωτών. Οι σχετικές πειραματικές χρήσεις στα κράτη μέλη έχουν ήδη αναγνωριστεί και γίνει δεκτές από τον Διεθνή Οργανισμό Αμπέλου και Οίνου. Ως εκ τούτου, είναι σκόπιμο να επιτραπεί οριστικά η χρήση των ανωτέρω οινολογικών πρακτικών και επεξεργασιών σε κοινοτικό επίπεδο.

(4) Σύμφωνα με το παράρτημα VI, σημείο Δ.1, του κανονισμού (ΕΚ) αριθ. 1493/1999, οι οίνοι v.q.p.r.d. μπορούν να παραχθούν μόνο από σταφύλια των ποικιλιών αμπέλου που περιλαμβάνονται στον κατάλογο του κράτους μέλους παραγωγής και συγκομίζονται εντός της καθορισμένης περιοχής. Ωστόσο, σύμφωνα με το σημείο Δ.2 του ίδιου παραρτήματος, όταν πρόκειται για παραδοσιακή πρακτική, η οποία διέπεται από ειδικές διατάξεις του κράτους μέλους παραγωγής, το τελευταίο δύναται να επιτρέπει, έως τις 31 Αυγούστου 2005 το αργότερο, με ρητές άδειες και με την επιφύλαξη κατάλληλου ελέγχου, να λαμβάνεται ένας v.m.q.p.r.d. με διόρθωση του βασικού προϊόντος του οίνου αυτού με την προσθήκη ενός ή περισσοτέρων αμπελοοινικών προϊόντων, που δεν κατάγονται από την καθορισμένη περιοχή, της οποίας το όνομα φέρει ο εν λόγω οίνος.

(5) Η Ιταλία έχει εφαρμόσει την παρέκκλιση αυτή για την παραγωγή των v.m.q.p.r.d. Conegliano-Valdobbiadene και Montello e Colli Asolani. Για να προσαρμοστούν οι διαρθρωτικές πτυχές που αφορούν την παραδοσιακή πρακτική παραγωγής των οίνων αυτών, πρέπει να παραταθεί η εν λόγω παρέκκλιση έως τις 31 Δεκεμβρίου 2007.

(6) Το παράρτημα III σημείο 1 στοιχείο γ) του κανονισμού (ΕΚ) αριθ. 1493/1999 ορίζει ότι η αμπελουργική έκταση της Δανίας και της Σουηδίας περιλαμβάνεται στην αμπελουργική ζώνη A. Τα εν λόγω δύο κράτη μέλη είναι σήμερα σε θέση να παράγουν επιτραπέζιους οίνους με γεωγραφική ένδειξη. Κατά συνέπεια, πρέπει να συμπεριληφθούν στο παράρτημα VII σημείο A.2 οι ενδείξεις «Lantvin» et «Regional vin».

(7) Είναι σκόπιμο να προβλεφθεί η εφαρμογή στην Κύπρο των παρεκκλίσεων που προβλέπονται στο παράρτημα VII σημείο Δ.1 στοιχείο β) και στο παράρτημα VIII σημείο ΣΤ στοιχείο α) και σύμφωνα με τις οποίες επιτρέπεται η χρήση μίας ή περισσοτέρων επισήμων γλωσσών της Κοινότητας στις ενδείξεις της επισήμανσης.

(8) Συνεπώς, ο κανονισμός (ΕΚ) αριθ. 1493/1999 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1493/1999 τροποποιείται ως εξής:

1) Στο άρθρο 27, η παράγραφος 7 αντικαθίσταται από το ακόλουθο κείμενο:

« 7. Κάθε φυσικό ή νομικό πρόσωπο ή ομάδα προσώπων που μεταποιεί σταφύλια, τα οποία έχουν συγκομιστεί στην αμπελουργική ζώνη Α ή στο γερμανικό τμήμα της αμπελουργικής ζώνης Β ή σε εκτάσεις αμπελώνων στην Τσεχική Δημοκρατία, την Αυστρία, τη Σλοβενία ή τη Σλοβακία, υποχρεούται να αποσύρει τα υποπροϊόντα της μεταποίησης αυτής, με επίβλεψη και σύμφωνα µε τους όρους που θα καθοριστούν.»

2) Τα παραρτήματα III, IV, VI, VII και VIII τροποποιούνται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Τα παραρτήματα του κανονισμού (ΕΚ) αριθ. 1493/1999 τροποποιούνται ως εξής:

1) Στο παράρτημα III σημείο 1, το στοιχείο γ) αντικαθίσταται από το ακόλουθο κείμενο:

«γ) στο Βέλγιο, τη Δανία, την Ιρλανδία, τις Κάτω Χώρες, την Πολωνία, τη Σουηδία και το Ηνωμένο Βασίλειο: την αμπελουργική έκταση των χωρών αυτών,»

2) Το παράρτημα IV τροποποιείται ως εξής:

α) Το σημείο 1 τροποποιείται ως εξής:

i) το στοιχείο θ) αντικαθίσταται από το ακόλουθο κείμενο:

«θ) η επεξεργασία των γλευκών και των νέων οίνων που βρίσκονται ακόμη στο στάδιο της ζύμωσης, µε άνθρακα οινολογικής χρήσης, εντός ορισμένων ορίων,»

ii) στο στοιχείο ι), μετά την πρώτη περίπτωση, παρεμβάλλεται η ακόλουθη περίπτωση:

«– πρωτεϊνικές ύλες φυτικής προέλευσης,»

iii) προστίθεται το ακόλουθο στοιχείο:

«ιθ) η προσθήκη L-ασκορβικού οξέος εντός ορισμένων ορίων.»

β) Το σημείο 3 τροποποιείται ως εξής:

i) στο στοιχείο ιγ), μετά την πρώτη περίπτωση, παρεμβάλλεται η ακόλουθη περίπτωση:

«– πρωτεϊνικές ύλες φυτικής προέλευσης,»

ii) προστίθενται τα ακόλουθα στοιχεία:

« κστ-γ) η προσθήκη πυροκαρβονικού διμεθυλίου (DMDC) στους οίνους με σκοπό να εξασφαλιστεί η μικροβιολογική σταθεροποίησή τους, εντός των ορίων και υπό τους όρους που θα καθοριστούν,»

« κστ-δ) η προσθήκη μαννοπρωτεϊνών των ζυμών. »

3) Στο παράρτημα VI σημείο Δ.2 πρώτο εδάφιο, η ημερομηνία «31 Αυγούστου 2005» αντικαθίσταται από την ημερομηνία «31 Δεκεμβρίου 2007».

4) Το παράρτημα VII τροποποιείται ως εξής:

α) Στο σημείο A.2 στοιχείο β), η τρίτη περίπτωση αντικαθίσταται από το ακόλουθο κείμενο:

« – µία από τις ακόλουθες ενδείξεις υπό τους όρους που θα καθοριστούν: «Vino de la tierra», «οίνος τοπικός», «zemské víno» , «regional vin», «Landwein», «ονομασία κατά παράδοση», «regional wine», «vin de pays», «indicazione geografica tipica», «tájbor», «inbid tradizzjonali tal-lokal», «landwijn», «vinho regional», «deželno vino PGO», «deželno vino s priznano geografsko oznako», «geograafilise tähistusega lauavein», «lantvin». Σε περίπτωση που χρησιμοποιείται μια τέτοια ένδειξη, η ένδειξη «επιτραπέζιος οίνος» δεν θα πρέπει να είναι υποχρεωτική·»

β) Στο σημείο Δ.1, το τρίτο εδάφιο αντικαθίσταται από το ακόλουθο κείμενο:

«Για τα προϊόντα καταγωγής Ελλάδας και Κύπρου, οι ενδείξεις που αναφέρονται στο δεύτερο εδάφιο είναι δυνατόν να επαναλαμβάνονται σε µία ή περισσότερες επίσημες γλώσσες της Κοινότητας.»

5) Στο παράρτημα VIII σημείο ΣΤ, το στοιχείο α) αντικαθίσταται από το ακόλουθο κείμενο:

«α) η ένδειξη:

- για τους v.m.q.p.r.d., του ονόματος καθορισμένης περιοχής που αναφέρεται στο σημείο Β.4 δεύτερη περίπτωση,

- για τους v.m.q.p.r.d. ή τους αφρώδεις οίνους ποιότητας, του ονόματος άλλης γεωγραφικής ενότητας που αναφέρεται στο σημείο Ε.1

αναγράφεται µόνο στην επίσημη γλώσσα του κράτους µέλους, στην επικράτεια του οποίου παρασκευάσθηκε το προϊόν. Ωστόσο, για τα αναφερόμενα στις δύο ανωτέρω περιπτώσεις προϊόντα, που παρασκευάζονται στην Ελλάδα και στην Κύπρο, οι ενδείξεις αυτές είναι δυνατόν να επαναλαμβάνονται σε µία ή περισσότερες επίσημες γλώσσες της Κοινότητας,»

ΔΗΜΟΣΙΟΝΟΜΙΚΟ ΔΕΛΤΙΟ |

ΗΜΕΡΟΜΗΝΙΑ: 01/07/2005 |

1. | ΚΟΝΔΥΛΙΟ: 05 02 09 | ΠΙΣΤΩΣΕΙΣ: 1228 εκατομ € |

2. | ΟΝΟΜΑΣΙΑ ΤΟΥ ΜΕΤΡΟΥ: Κανονισμός του Συμβουλίου για την τροποποίηση του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς. |

3. | ΝΟΜΙΚΗ ΒΑΣΗ: ¨Αρθρο 37 της Συνθήκης |

4. | ΣΤΟΧΟΙ ΤΟΥ ΜΕΤΡΟΥ: Επικαιροποίηση του καν. (ΕΚ) αριθ. 1493/1999 του Συμβουλίου |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (εκατ. ευρώ) | ΤΡΕΧΟΝ ΟΙΚΟΝΟΜΙΚΟ ΕΤΟΣ 2005 (εκατ. ευρώ) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2006 (εκατ. ευρώ) |

5.0 | ΔΑΠΑΝΕΣ ΠΟΥ ΒΑΡΥΝΟΥΝ - ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) - ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ - ΑΛΛΟΥΣ ΤΟΜΕΙΣ |

5.1 | ΕΣΟΔΑ - ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ/ΔΑΣΜΟΙ) - ΣΤΟ ΕΘΝΙΚΟ ΕΠΙΠΕΔΟ |

2007 | 2008 | 2009 | 2010 και επόμ. |

5.0.1 | ΠΡΟΒΛΕΨΕΙΣ ΔΑΠΑΝΩΝ | -0,68 | -0,68 | -0,68 | -0,68 |

5.1.1 | ΠΡΟΒΛΕΨΕΙΣ ΕΣΟΔΩΝ | […] | […] | […] | […] |

5.2 | ΤΡΟΠΟΣ ΥΠΟΛΟΓΙΣΜΟΥ: |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΠΙΣΤΩΣΕΩΝ ΕΓΓΕΓΡΑΜΜΕΝΩΝ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΜΕΤΑΦΟΡΑΣ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ ΟΧΙ |

ΠΑΡΑΤΗΡΗΣΕΙΣ: Το παρόν μέτρο εξοικονομεί 0,681 εκατομ. € από το 2006 (βλ. υπολογισμό).Δεδομένου ότι οι αμπελώνες στην Πολωνία δεν αντιπροσωπεύουν παρά μόνο 100 ha.,ο αντίκτυπος επί του προϋπολογισμού είναι αμελητέος. Δημοσιονομικές οικονομίες Δημ.Δελτ. «υπο-προϊόντα Σλοβακίας και Σλοβενίας» Σλοβενία 700000 ΗΙ Σλοβακία 500000 ΗΙ Σύνολο 1200000 ΗΙ Οινικές αποδ. 3,5% από 1200000 42000 Hl A Απόσταξη 42000 10% = 4200 Hl Aλκοόλης 4200 0,6 100 252000 € B Ανάληψη αλκοόλη (115,9-19+5,32) X 4200 = 429324 € Συνολική εξοικονόμηση 681324 € δηλ. 0,681 εκατομ. € οικονομιών από το 2006 |

[1] ΕΕ L 179 της 14.7.1999, σ. 1. Ο κανονισμός όπως τροποποιήθηκε την τελευταία φορά από τον κανονισμό (ΕΚ) αριθ. 1795/2003 της Επιτροπής (ΕΕ L 262 της 14.10.2003, σ. 13).

[2] ΕΕ L 194 du 31.7.2000, σ. 1. Ο κανονισμός όπως τροποποιήθηκε την τελευταία φορά από τον κανονισμό (ΕΚ) αριθ. 1428/2004 (ΕΕ L 263 της 10.8.2004, σ. 7).